Uitvoerende hoofde vir Necsa en Nersa aangestelTina Joemat Petersson, minister van energie (Argieffoto, Desember 2011 Foto: GCIS) Tina Joemat-Pettersson, minister van energie, het Phumzile Tshelane, huidige uitvoerende hoof van die Kernenergiekorporasie van Suid-Afrika (Necsa), weer vir ŉ driejaartermyn, met effek vanaf 1 Januarie 2017, heraangestel. Sy het Saterdag in ŉ verklaring ook aangekondig dat Christopher Forlee as die uitvoerende hoof van die nasionale energiereguleerder (Nersa) aangestel is vir ŉ vyfjaarperiode, ook met effek vanaf 1 Januarie 2017. Necsa is ŉ staatsbeheerde entiteit wat kragtens artikel 3 van die Wet op Kernenergie opgerig is, met ŉ mandaat om navorsing en ontwikkeling te doen oor kernkragenergie en radiasiewetenskap en -tegnologie. Necsa se raad het Tshelane se heraanstelling vir ŉ tweede en finale ampstermyn ondersteun en dit is op 7 Desember in die kabinet goedgekeur. “Mnr. Tshelane is ŉ ervare senior kernfisikus en bring ŉ skatkis vol ervaring in die kernkragbedryf,” het Joemat-Pettersson gesê. “Sy heraanstelling as uitvoerende hoof bied aan die organisasie waardevolle kontinuïteit en stabiliteit tydens hierdie kritieke periode van nuwe kernkragprogramme.” Nersa is ŉ reguleringsliggaam wat kragtens artikel 3 van die Wet op die Nasionale Energiereguleerder op die been gebring is en reguleer die petroleumpyplynbedryf, gasbedryf en elektrisiteitsbedryf. Forlee se aanstelling is ook op 7 Desember deur die kabinet goedgekeur, ná ŉ omvattende aanstellingsproses onder toesig van die departement van energie in samewerking met Nersa-raad. “Mnr. Forlee is tans die waarnemende voltydse regulerende lid verantwoordelik vir die petroleumpyplynbedryf binne Nersa. Hy is hoogs ervare en was voorheen werksaam by onder andere BP South Africa (Edms.) Bpk as bestuurder: regulerende sake; die departement van openbare ondernemings as adjunk direkteur-generaal: energie en breëband; en by Eskom as hoof energiekonsultant,” het sy bygevoeg.